Orfeus
Minä muutan käärmeet enkeleiksi.
 Kohottakaa päänne! Nouskaa pyrstöllenne!
 Hetkinen – eikä enää yksikään kähise.
 Autuaina lepäävät ne jalkojeni juuressa,
 vaipuneina uneen, suudellen vaippani lievettä.
 Sormielen lyyraa. Maan yli kulkee tuuli
 hiljaa, juhlallisesti, kyynelissään,
 suudellen kauneuden elottomia, marmorinvalkeita patsaita suulle,
 jotta ne avaavat silmänsä.
 Minä olen Orfeus. Minä voin laulaa miten tahdon.
 Minulle on kaikki luvallista.
 Tiikeri, pantteri, puuma seuraavat minua
 kallioluolaani metsään.

Edith Södergran
Runot
Uuno Kailas